Papersnake/gushiwen huggingface dataset:
【双调】新时令
未知作者（元代）

郑元和，当初有家缘。骑骏马，来过粉墙边。一段风流，佳人二八年；四目
相窥，才郎三坠鞭。心坚石也穿，如鱼似水效鹣鹣。郎君梦撒毡，鸨儿苦爱钱。
瓦罐爻槌，凄凉受了万千；夜宿卑田，则为李亚仙。
勉李愿中五首 其四
罗从彦（宋代）

彩笔书空空不染，利刀割水水无痕。人心但得如空水，与物自然无怨恩。
题小鸾所居疏香阁（三首） 次仲女蕙齐韵
沈宛君（明代）

远碧绕庭色，参差映日明。
竹间翠烟发，竹外双鸠鸣。
径曲繁枝袅，嫣红入望盈。
博山微一缕，烟浮画罗生。
芳树清风起，飘飖落霰轻。
同萧炼师宿太乙庙
李益（唐代）

微月空山曙，春祠谒少君。落花坛上拂，流水洞中闻。

酒引芝童奠，香馀桂子焚。鹤飞将羽节，遥向赤城分。
海棠 其二
楼钥（宋代）

海棠初发为题诗，倏见轻红万点吹。已惜落英铺满地，更怜几片罥蛛丝。
秋水
茹纶常（清代）

荡漾虚明写浪圆，浸涵秋色更年年。波沈皓魄疑双月，影倒长空有二天。

夜涨风惊鸥鹭起，舟回人伴荻芦眠。独怜东注无还日，呜咽常闻古渡边。
续永叔归田乐秋冬二首
梅尧臣（宋代）

秋风忽来鸣蟪蛄，豆叶半黄陂水枯。
织妇夜作露欲冷，社酒已熟人相呼。
坎坎击鼓坐林下，醉去自有儿童扶。
壮男独猎南山虎，中子己扱荒径狐。
田家此乐乐有余，食肉缉皮裘岂无。
我虽爱之乏寸土，待买短艇归江湖。
渡江
李英（清代）

长江那可渡，白浪渺秋烟。歌后犹持楫，愁来一扣舷。

飞帆晴树外，归鸟夕阳边。飘泊知何处，渔灯傍客眠。
刘善长出示李伯时画马图
朱弁（宋代）

俯首举尾拳一蹄，掣缰欲嗅骄不嘶。奚官耸肩两足垂，意皃自与造父齐。

鸡目麟鬐凤皇臆，玉山禾远未容食。籋云追雹有馀地，置之画图人岂识。

精神权奇孰可班，当在白兔青龙閒。君知此马从何来，龙眠胸中十二闲。
盛华彦光丘壑轩
吕本中（宋代）

盛侯少时伟仪观，下笔不休人共欢。胸中别自有丘壑，万里溪共藏几案。

往来车马闹泥土，盛侯何尝著眼看。较量今古放同异，抖擞胸襟别真赝。

今朝示我故人诗，老病穷愁得消散。故人相继在鬼录，君虽独在饱忧患。

且住溪南数间屋，坐稳不忧时节换。人言丘壑殊不恶，君守一丘只如昨。

文章老健气如虹，不向共岩何处著。
寄临川亲旧十首意到辄书不复次序 其七
吕本中（宋代）

故人子弟惟汪谢，每一思之忘寝兴。莫道临川便寂寞，后来相继有诸曾。
中书寓直（一作中书直堂）
白居易（唐代）

缭绕宫墙围禁林，半开阊阖晓沈沈。天晴更觉南山近，

月出方知西掖深。病对词头惭彩笔，老看镜面愧华簪。

自嫌野物将何用，土木形骸麋鹿心。
老子
汪元慎（清代）

五气云龙下泰清，可以朝市污高情。青牛漫说函关去，白发从他绕鬓生。

庄叟著书真达者，韩非入传滥齐名。五千言里教知足，此世荣枯岂足惊。
笼中鸟
连文凤（宋代）

未是扶摇得意时，笼中日月且相依。
一身天地宜间过，四面风尘莫远飞。
老树无枝空怅望，春山何处不知归。
冯君爱取新毛羽，休向花前怨落晖。
孝宗皇帝挽词五首
陈傅良（宋代）

但谨鸡鸣问，何知鹤发侵。
石经方典学，盟载更关心。
四海尧丧毕，三年舜慕深。
匆匆付神器，长乐尚沾襟。
赋得亚父碎玉斗
裴次元（唐代）

雄谋竟不决，宝玉将何爱。倏尔霜刃挥，飒然春冰碎。

飞光动旗帜，散响惊环珮。霜浓绣帐前，星流锦筵内。

图王业已失，为虏言空悔。独有青史中，英风冠千载。
念奴娇
范成大（宋代）

双峰叠障，过天风海雨，无边空碧。月姊年年应好在，玉阙琼宫愁寂。谁唤痴云，一杯未尽，夜气寒无色。碧城凝望，高楼缥缈西北。

肠断桂冷蟾孤，佳期如梦，又把阑干拍。雾鬓风鬟相借问，浮世几回今夕。圆缺晴阴，古今同恨，我更长为客。婵娟明夜，尊前谁念南陌。
锁窗寒（春寒）
王沂孙（宋代）

料峭东风，廉纤细雨，落梅飞尽。单衣恻恻，再整金猊香烬。误千红、试妆较迟，故园不似清明近。但满庭柳色，柔丝羞舞，淡黄犹凝。

芳景。还重省。向薄晓窥帘，嫩阴欹枕。桐花渐老，已做一番风信。又看看、绿遍西湖，早催塞北归雁影。等归时、为带将归，并带江南恨。
大夫松
徐夤（唐代）

五树旌封许岁寒，挽柯攀叶也无端。

争如涧底凌霜节，不受秦皇乱世官。
癸丑夏五避海氛于秦氏水渠之含晖阁即事成句
钱维桢（清代）

故乡重到月初斜，觅得深林便作家。高阁上齐横岸柳，疏篱曲护小池花。

乱山隐隐围村屋，流水声声杂纬车。最是主人情意好，移樽新晕颊边霞。

几向深公试买山，碍人芳草不须删。移花圃畔呼童莳，踏月溪边送客还。

石砚尘生缘意懒，萱帷病减觉身闲。推窗日日登楼望，思在渔樵半席间。
宫词一百首
岳珂（宋代）

把麻宣读趁朝参，百辟争传两相衔。
便觉太平元有象，肯教梦卜羡商岩。
畏虎
陆游（宋代）

滑路滑如苔，涩路涩若梯。
更堪都梁下，一雪三日泥！泥深尚云可，委身饿虎蹊。
心寒道上迹，魄碎茆叶低，常恐不自免，一死均猪鸡。
老马亦甚畏，愶愶不敢嘶。
吾闻虎虽暴，未尝窥汝栖。
孤行暮不止，取祸非排挤。
彼谗实有心，平地生沟溪。
哀哉马新息，薏苡成珠犀。
赠安道士
陈造（宋代）

吴罝传世皆妙语，善升乃近崔遵度。
丝桐造妙诗疑神，古为多属方外人。
羡君矫矫云山客，子墨桐君生莫逆。
此人此艺吾了然，锦囊杰句多时贤。
月斧云且游戏，缠声鹿鸣莫经意。
古人进艺道与俱，如君不应古与殊。
谒帝行如稷丘子，莫谩瓜芋嗤侯喜。
草虫扇子
刘敞（宋代）

洒落烟纨薄，肖翘物象奇。坐愁冰鉴释，深恐夏虫疑。
耕云锄月寄贞居二首 其二
周驰（元代）

石田不生禾，何以养吾拙。中宵披白云，自起锄明月。

明月无根株，满地散霜雪。吾锄不妄挥，要使萧艾别。

惜无植杖翁，相对同此洁。
归燕
杜牧（唐代）

画堂歌舞喧喧地，社去社来人不看。

长是江楼使君伴，黄昏犹待倚阑干。
和明道人宿山寺
徐铉（宋代）

闻道经行处，山前与水阳。磬声深小院，灯影迥高房。

落宿依楼角，归云拥殿廊。羡师闲未得，早起逐班行。
浴月亭
罗伦（明代）

无奈清都道气何，金波万顷浴嫦娥。广寒秋色深无底，一片虚云照大罗。
偈六十三首
释道宁（宋代）

空王门下，法令当行。
列局分司，利生为务。
无明海内，驾起慈舟。
入我山中，盛栽忍草。
伶俜游子，诱引还家。
直指衣中，久怀至宝。
获解脱道，证本圆常。
报佛深恩，方名垂手。
不伤风化，物义两全。
金殿玉堂留不住，披毛戴角又重来。
送成都卒黎德升赴召崔侍郎荐士召者五人三首
程公许（宋代）

尘暗朔风急，雨淫晨景昏。
尤心长似捣，欲语吐还吞。
持底舒天步，云何塞乱源。
执官饧里鸩，名节贵与番。
题删定侄画卷次其韵
孙觌（宋代）

青尖簇簇两春山，翠垒峨峨十二鬟。彷佛阳台梦中见，试凭画手驻君颜。
某奉使过北都奉陪司徒侍中潞国公雅集堂宴会
苏颂（宋代）

高燕初陪听拊髀，清谭仍许奉挥犀。
自知伯起难逋峭，不比淳于善滑稽。
舞奏未终花十八，酒行先困玉东西。
荷公德度容狂简，故敢忘怀去町畦。
寻赵安道旧居赵与予为昭 其二
王洋（宋代）

周家卜政几专城，曾见长身掩重名。但愿常教刘向在，不应异姓敢争盟。
送岸上座出队
释慧空（宋代）

道人自嫌不安住，四年三走黄尘路。那知扰扰黄尘中，暗去明尘皆当处。

观音闹市开普门，弥勒鱼行弘六度。道人笑我勿多谈，出门烟雨遥山渡。
挽苏宇霖阁部 其四
陈炅（明代）

血碧苌弘出九原，全忠全孝竟难言。千钟不逮高堂养，万死宁难国士恩。

世运兴亡原有数，功名成败岂须论。厓山祠屋长邻近，俎豆他年正气存。
涉太湖
李泂（元代）

众水东南会，三江左右通。夫差中习战，范蠡此休功。

鸥鸟青铜镜，鱼龙紫贝宫。扁舟嗟未遂，萧散愧渔翁。
送羊侯因简崔帅一首
陈造（宋代）

游宦何许佳，解印还故乡。
旧国仍旧都，别去未始忘。
一旦吾眼中，怡然得徜徉。
钓处它日梁，树是儿时桑。
扶携拥道周，老倪皆壶浆。
官簿有高下，此乐均未央。
羊侯万金将，文武擅两长。
棱威肃貔虎，谈兵厉冰霜。
小作漳滨卧，斗饭方健强。
胡为倚秋风，归思歌慨慷。
似闻山阳郊，迓者立堵墙。
湖蟹九月肥，社酒千室香。
海舶来麋{上鹿下加}，江户送鳟鲂。
举白作鲸吸，罗幙同春阳。
乐事有如此，夙志今始偿。
我袖如椽笔，落纸烟云翔。
自今小昼锦，为君记新堂。
胡文定公挽诗三首
刘子翚（宋代）

今代儒林伯，声名旧蔼如。
不为簪绂累，常乐燕閒居。
悟主承三接，尊王著一书。
天胡夺杨绾，素业未全摅。
忆旧游 题陈莲汀铣载书访友图，时余将有赣州之行。
黄燮清（清代）

看凉萍散镜，卧柳阴桥，闲倚孤篷。万卷成书逸，算古怀绵缈，知己难逢。

所思路隔秋水，门巷忆芙蓉。借舻雁鸣寒，溪鸥问讯，旧约应通。

匆匆。怅迟暮，认嫏嬛福地，翠莽烟重。食尽神仙字，叹前生脉望，犹滞尘红。

楚云为我招隐，心素美人同。待说与相思，扁舟听雨还听风。
初入试院
张耒（宋代）

莫叹匆匆幞被行，赖逢数子美如英。
已看明月同为客，应犯初寒复入城。
白日有书追睡思，青灯无梦听秋声。
直无剔甲逍遥地，几日疑公太瘦生。
寂音自赞四首 其四
释德洪（宋代）

随缘放旷，索尔虚闲。未埋白骨，且看青山。
有赠
何吾驺（明代）

曼倩先生隐帝门，蟠桃三熟诧加飧。那知受福来王母，更赐琼筵满上樽。
七月八夜宿东平精舍
马廷鸾（宋代）

昨夜双星会鹊桥，好风佳月度今宵。
天孙晓发银河落，帝昊秋今宝穑饶。
玉露尚添荷温藉，金风不惜柳飘飘。
炉香直为攀髯苦，望断高空正泬寥。
鹊轩行
胡奎（元代）

阿母昔年生子时，灵鹊群飞庭树枝。自从阿母生子后，一月一年来上楼。

人言鹊声能送喜，为报君家得贤子。十龄能读书，二十走马青云衢，三十得官东海隅。

阿母骑鸾上天去，故巢几度空山雨，鹊声犹绕庭前树。

子今远游天一方，不见白头在中堂，但闻唼唼鸣朝阳。

唼唼复唼唼，风吹庭树叶。叶落枝头还再生，安得母来闻鹊声。
和清明后一日游西池
苏颂（宋代）

万家供帐集西明，彩舰芳林酒屡行。
强对莺花无奈老，时闻歌屡不胜情。
轮囷佳气城头近，烋噢清风语下生。
休沐傥间须数往，水边庭际解朝缨。
偈颂一百零三首 其五十四
释月涧（宋代）

赵州下牒求鸽，直得四棱踏地。这僧蔗咬甜头，不觉随他圈缋。
偈颂三首 其二
释先（宋代）

三转法轮于大千，其轮本来常清净。若能奉持速取證，急急如律令。
书情
杜牧（唐代）

谁家洛浦神，十四五来人。媚发轻垂额，香衫软著身。

摘莲红袖湿，窥渌翠蛾频。飞鹊徒来往，平阳公主亲。
玛瑙宝胜寺
陈俞（宋代）

雨霁佛屋明，苔迳深曲折。
树摇高露惊，草密暗泉咽。
前林忽清磬，烟灯远欲灭。
寄谢尘中人，与君从此别。
杂题
司空图（唐代）

孤枕闻莺起，幽怀独悄然。地融春力润，花泛晓光鲜。
祗役骆口，因与王质夫同游秋山，偶题三韵
白居易（唐代）

石拥百泉合，云破千峰开。平生烟霞侣，此地重裴回。

今日勤王意，一半为山来。
百花洲楼成赠伯严
沈瑜庆（清代）

鱼鳞万灶俯蘋洲，突兀人间百尺楼。悬榻有心孰冠冕，撰碑无尺已山丘。

欲东栾伯终吾师，豪举平原岂壮游。赋罢青蝇退无闷，料量诗卷载清秋。
衰病无趣，因吟所怀
白居易（唐代）

朝餐多不饱，夜卧常少睡。自觉寝食间，多无少年味。

平生好诗酒，今亦将舍弃。酒唯下药饮，无复曾欢醉。

诗多听人吟，自不题一字。病姿与衰相，日夜相继至。

况当尚少朝，弥惭居近侍。终当求一郡，聚少渔樵费。

合口便归山，不问人间事。
寄郢州崔守八首
陈造（宋代）

雍郎高韵似文同，水墨仍参二米风。
解搴山川归短幅，可能陆续寄来鸿。
岁暮
白居易（唐代）

已任时命去，亦从岁月除。中心一调伏，外累尽空虚。

名宦意已矣，林泉计何如。拟近东林寺，溪边结一庐。
次韵赵荣州题芦雁画
李石（宋代）

毕弋横前路，江湖寄此身。
平沙下双雁，不见问津人。
谢都督挽歌
上官仪（唐代）

漠漠佳城幽，苍苍松槚暮。鲁幕飘欲卷，宛驷悲还顾。

楚挽绕庐山，胡笳临武库。怅然郊原静，烟生归鸟度。
临江仙·六月炎天收火伞
佚名（宋代）

六月炎天收火伞，南薰洗尽烦蒸。尧蓂七荚又争青。问知陈仲举，元是此时生。别驾功名清暇日，题兴尚带屏星。黑头非晚到公卿。且倾浮蚁酒，来听祝龟龄。
赠琴吟
黄合初（清代）

我有空山侣，响雪与流泉。相随经一载，何处寻成连。

君是河阳经赋手，奇书满架无不有。况擅史笔称三长，文献徵搜志不朽。

汉家陵庙武乡祠，《蜀志》遗文时见之。典章金石详考订，非君博雅其谁为。

羽流何幸附骥尾，一脉薪传继遗轨。小草药物收笼中，下里之词惭众美。

书成直欲驾前贤，蜀中快睹珍珠船。祠堂永作琅嬛笈，顿教纸贵钞流传。

愧乏琼琚何以报，流泉好奏《高山操》。安雅堂中持赠君，君应对此欣然笑。

芙蓉开处试一弹，行看花县赓同调。
慕巢尚书书云室人欲为置一歌者非所安也…因而和之
白居易（唐代）

东川已过二三春，南国须求一两人。富贵大都多老大，

欢娱太半为亲宾。如愁翠黛应堪重，买笑黄金莫诉贫。

他日相逢一杯酒，尊前还要落梁尘。
山园栖隐
钱起（唐代）

守静信推分，灌园乐在兹。且忘尧舜力，宁顾尚书期。

晚景采兰暇，空林散帙时。卷荷藏露滴，黄口触虫丝。

三径与嚣远，一瓢常自怡。情人半云外，风月讵相思。
晨起
高顺贞（清代）

晨起慵临镜，开窗曙色微。梦随啼鸟散，愁逐落花飞。

时节看频换，行人尚未归。遥怜驿路柳，霏絮点征衣。
桐柏山琼台
高似孙（宋代）

翠岳竦神秀，玉衡直三台。
上有长生君，含光赤城台。
阳崖烨金长，阴壑生碧苔。
独立云在下，一啸仙俱来。
丹郎醉不醒，玉女声如孩。
帝乡风自寒，洞口花长开。
所嗟尘埃中，那有神仙才。
秦皇漫东海，汉武空蓬莱。
黄池与朱一夔偕一老商款曲连日
董嗣杲（宋代）

共客黄池镇，各从上江来。
恓惶见谈态，僦屋傍古槐。
商人接殷见，期我不世才。
晓风吹寒江，雪意又有媒。
隔水界宣城，山路多早梅。
旅琐逢此清，问渡休徘徊。
梅梢月色佳，僧房罗酒罍。
商人亦何心，两日相追陪。
情诗
林光宇（明代）

春风谁谓暖，不入妾空房。
只向鸳鸯瓦，吹露不成霜。
良乡道中
德普（清代）

桑乾晓渡水东流，揽辔平生好远游。塔映遥红撑落日，山添空翠入残秋。

张华宅畔书签冷，乐毅坟边藓碣留。茅舍当垆能唤客，金貂买醉不须愁。
八月二十日集崇安寺观右军涤砚池
荣锡珩（清代）

栖心息声华，尘撄弥象罔。眷兹佳秋日，神明颇清旷。

凌辰陪兰藻，怀古寻幽赏。乍脱尘市嚣，爱踏招提上。

饕客耸绀宇，商意肃林莽。凉思吹衣裾，联步升方丈。

徘徊右军池，微波自骀荡。墨沈有余香，溯回结遐想。

纷吾谛真契，笔阵深向往。静对香台人，梵音起清响。
寄题刘潜夫于蔿于斋
陈孔硕（宋代）

昔闻子元子，爱歌于蔿于。遣风今有继，此意古为徒。

犊价踰刀今，原饴变堇荼。闻弦知岂弟，连袂此欢呼。

近事先苞篚，何人问牧刍。聚星亭涧好，容我受廛无。
试迩英延讲艺
丁偃（宋代）

白虎前芳掩，金华旧事轻。天心非不寤，垂意在苍生。
牡丹平
汪元量（宋代）

长平山上紫云封，蜀老相传隐者宫。
高树蔽天三十里，开花十丈舞春风。
青玉案
黄大临（宋代）

行人欲上来时路。破晓雾、轻寒去。隔叶子规声暗度。十分酒满，舞茵歌袖，沾夜无寻处。

故人近送旌旗暮。但听阳关第三句。欲断离肠馀几许。满天星月，看人憔悴，烛泪垂如雨。
除夜感懹
范成大（宋代）

松楸百年哀，霜露终岁悲。
天地岂汝偏，鬼神谅无私。
孤穷罪当尔，我今怨尤谁？
噎绝梦自语，伶俜影相随。
岂无一经传，政坐五鬼嗤。
凿枘共龃龉，榛荆费耘耔。
付畀踰丘山，奉承劣毫厘。
生男九族欢，所愿作门楣。
时命有大谬，生男竟何裨？
匏瓜谩枵腹，蒲柳无真姿。
蹙缩高颧颊，萧骚短髯髭。
贫病老岁月，斗杓坐成移。
晓风凄以寒，帘幕相纷披。
月星炯我冠，雾雨泫我衣。
焄蒿奉祠事，苦泪落酒巵。
逝者日以远，生者日以衰。
羸骖驾九折，日暮抱长饥。
岐路正巉绝，耿耿谁当知？
入淮
袁说友（宋代）

桐柏分源远，清流接泗滨。
于何号边境，不忍问淮民。
北顾关山在，西风草木新。
天河如可挽，吾欲洗边尘。
夜听竹间雨声
陆游（宋代）

解酲不用酒，听雨神自清；治疾不用药，听雨体自轻。
我居万竹间，萧瑟送此声。
焚香倚蒲团，袖手坐三更。
人古不自觉，忿欲投隙生。
起歃檐间雨，更与此君盟。
凤山云啸
刘侨（明代）

巍峰巀嶭晓风轻，似凤骞腾挹太清。应候玉音谐律本，昌时灵质象阳精。

朱光映日来丹穴，彩翼乘风集紫庭。岭海由来多鸑鷟，凌云长啸兆文明。
绝命词
郝湘娥（清代）

一妇何曾事二天，今朝遄死赴黄泉。愿为厉鬼将冤报，岂向人间化杜鹃。
闻韩帅
王十朋（宋代）

逆虏纵横未剪齐，王师退保浙江西。羽书日报犹未息，戎捷远来何太稽。

千里战云新鬼哭，满天阴雨夜乌啼。臂弓腰箭谁家子，竟日鸣鞭跃马蹄。
华山畿·啼相忆
佚名（南北朝）

啼相忆，泪如漏刻水，昼夜流不息。
石巴山买舟
王迈（宋代）

年来机事付沙鸥，湖海萍蓬觉倦游。
千里白云关我恨，一江流水替人愁。
快闻飞桨健於马，底问前滩吼似牛。
枕藉舟中君莫欢，人生何日不虚舟。
次韵李伯纪舍人食了斋所寄石芝有感
陈渊（宋代）

石芝附石元无根，有名不载农黄文。绛囊远致自东海，谪仙为向诗中论。

谈馀得味仍遭苦，未辨终甘莫轻吐。此言要自显真心，不比繁辞较钟乳。

太丘晚交谁独深，梁溪心如百鍊金。只应异代友元礼，许国有盟今更寻。

双鱼万里将芹子，妙意难名聊寄耳。馀甘橄榄正须渠，它日忠信今悟矣。
四合山阻风
姚鼐（清代）

柳枝摇不息，久立望空津。帆势遥投戍，涛声故近人。

云光开岸晚，草色澹溪春。安得知言者，披襟志一申。
句
韩襄客（唐代）

连理枝前同设誓，丁香树下共论心。
忆孟浩然
唐彦谦（唐代）

郊外凌兢西复东，雪晴驴背兴无穷。

句搜明月梨花内，趣入春风柳絮中。
贺圣朝 代谢二尹送张立庵入觐 有引
任环（明代）

山亭折柳携君手。离思浓如酒。二天人远，霜寒雪冻，谁能禁否。

琴鹤萧然，囊无馀物。奏草怀中有。此行看取霖雨，苍生功名白首。
遍题朱惟四增置诸胜十二首 其九 期云馆
邓云霄（明代）

期云馆中云氤氲，伊人疑是云中君。云本无心任来往，何须青鸟通殷勤？
次韵昌甫斯远落花行
韩淲（宋代）

风力作狂无所止，花片摇空当未已。谛视深寻孰与比，梅叶梨梢孕青子。

春红正复可怜尔，三分前尘一分水。相将柔桑著筐篚，寒食北邙泣新鬼。

繁阴匝地人醉起，哀江南兮临结绮。底用留情来赋此，夏衣飘飘欲轻体。
昭礼书来告其行日再寄以诗
赵蕃（宋代）

已执临岐手，仍通叙别书。
绝知于我厚，何敢向君疎。
江上留残岁，吴中拟定居。
莫为南北恨，天地一蘧庐。
满江红 又次前韵
刘敏中（元代）

看花须约，一千年、知赴瑶池缘浅。雪里花枝来索句，恍觉春生冷砚。却忆前时，寻芳处处，霞影浮杯面。酒醒花落，树头飞下余片。何事岁晚重妍，多情应笑，我早朱颜变。依样铅华红胜锦，争得瓶梅并剪。小阁幽窗，回寒向暖，百怕霜风卷。旧家野老，也来惊讶希见。
对菊有作
赵蕃（宋代）

草木均是体，顾有幸不幸。
故侯住瓜田，四皓卧芝岭。
譬如佳山川，何地乏幽屏。
居然说终少，籍甚谈箕颍。
得非以人重，后世闻之警。
维菊本甚微，在昔曾莫省。
罗生蓬蒿间，自分托地冷。
一趋骚人国，再堕渊明境。
遂同隐居者，身晦名独耿。
何当园五亩，不凯田二顷。
秋风及春雨，采撷花与颖。
既充天随饥，亦望南阳永。
有志未能摅，对花徒引领。
芍药三首
贾似道（宋代）

又是扬州芍药时，花应笑我赋归迟。
满堂留得春如画，对酒何妨鬓似丝。
玉立黄尘那可到，锦围红蜡最相宜。
买山若就当移种，此际谁能杖履随。
和袁海叟题老蛟化江叟吹笛图
顾禄（明代）

千里神龙化作翁，月明吹笛倚龙宫。
曲声不许人间听，散入重湖半夜风。
薄媚（第三衮遍）
董颖（宋代）

华宴夕，灯摇醉。粉菡萏，笼蟾桂。扬翠袖，含风舞，轻妙处，惊鸿态。扬明是。瑶台琼榭，阆苑蓬壶，景尽移此地。花绕仙步，莺随管吹。

宝暖留春，百和馥郁融鸳被。银漏永，楚云浓，三竿日、犹褪霞衣。宿酲轻腕，嗅宫花，双带系。合同心时。波下比目，深怜到底。
留槎阁寓感
真山民（宋代）

俯仰乾坤为一嗟，西风原上夕阳斜。石麟已换延陵冢，银汉今阳博望槎。

前古英雄俱寂寞，黄昏灯火自諠哗。不惟人事年年改，近日灵洲水没沙。
偈颂三十首
释慧晖（宋代）

妙处彻底妙，玄处彻底玄。
独知分外事，谁见壶中天。
颂古一百二十一首 其九
释宗杲（宋代）

马驹脚下丧家风，四海从兹信息通。烈火焰中捞得月，巍巍独坐大雄峰。
赠薛播州诗 其四
杨素（隋代）

道昏虽已朗，政故犹未新。刳舟洹水济，结网大川滨。

出游迎钓洹，入梦访幽人。植林离各树，开荣岂异春。

相逢一时泰，共幸百年身。
简友人
吴则礼（宋代）

从来老子兴不浅，未怕双鬓浑欲斑。
安得希有大勇健，尽寻南徐江上山。
韩干照夜白
武衍（宋代）

振金喷玉出天闲，几向骊宫骤月还。
脱使干生天宝后，画图那得到人閒。
题宜兴庵壁
李曾伯（宋代）

秋尽菊都荒，蜂犹采蜜忙。
何如龟缩壳，此际已深藏。
江楼晚眺景物鲜奇吟玩成篇寄水部张员外
白居易（唐代）

澹烟疏雨间斜阳，江色鲜明海气凉。
蜃散云收破楼阁，虹残水气断桥梁。
风翻白浪花千片，雁点青天字一行。
好著丹青图画取，题诗寄与水曹郎。(图画 一作：写画)
别李季兰
朱放（唐代）

古岸新花开一枝，岸傍花下有分离。

莫将罗袖拂花落，便是行人肠断时。
石塘感旧十绝
刘克庄（宋代）

中军晚岁甥辞去，左相今朝客不来。
看取少林诚长老，死生林下伴寒斋。
多丽 别恨
王夫之（明代）

悄年华，偏是流光难掷。梦回时、分明眼底，离亭杨柳初折。

浑相忘、金微路远，与扳留、青组珠勒。天涯何处，漫生芳草，归来珍重怕逢啼。

鴂重思、省元来是，梦生死关河。隔今生，永迢迢良，夜如何拚。

得祗当、年华镫影，里鸳鸯绣带轻。拆怨落、花浪随流，水消尽、西园旧春。

色孤馆黄，昏雨丝云，片苍苔满地无人。迹问青、天何意留，住孤鸾只教。

空辜负，当年无限，山海恩德。
立秋日登乐游园
白居易（唐代）

独行独语曲江头，回马迟迟上乐游。

萧飒凉风与衰鬓，谁教计会一时秋。
不显名大檀越请偈
释慧远（宋代）

逆顺机中总是禅，在家不碍出家缘。
庞公父子团圞坐，顿觉无生话已圜。
遣兴
陆游（宋代）

前岁峨冠领石渠，即今山市醉骑驴。
目衰书卷研求嬾，心弱诗章锻链疏。
风雨吾庐嗟独破，齑盐每食叹无余。
灯前却有欣然处，稚子谈经屡起予。
游龙山谒观音堂
简载道（明代）

非色亦非相，胡为此布金。寒声知在昔，普度尚于今。

杨柳摇西土，莲花出锦浔。皈依心自切，清夜叩禅林。
山中访人不遇
孟贯（唐代）

负琴兼杖藜，特地过岩西。已见竹轩闭，又闻山鸟啼。

长松寒倚谷，细草暗连溪。久立无人事，烟霞归路迷。
正朝上左相张燕公
杨重玄（唐代）

岁去愁终在，春还命不来。长吁问丞相，东阁几时开。
移居二首 其一
刘克庄（宋代）

庭下蔷薇树，花开玉雪毬。主人明日去，相对似含愁。
三门留题
魏野（宋代）

何由通九曲，始自凿三门。
夏禹功如小，东溟位岂尊。
鼋鼍当日功，鸡犬此时村。
涡恐和山漩，涛疑若石奔。
势愁舂地轴，声想震开阍。
寺庙中流耸，烟云两岸屯。
楼台疑蜃吐，舟檝畏鲸吞。
游客虽惊险，居僧不厌喧。
如潮无振鹭，似峡欠啼猿。
孤店经商少，雄司漕运繁。
人家无钓具，鸟道有{上竹下亶}痕。
丧胆寻遗迹，伤心吊溺魂。
坼城唐记列，砥柱祖名存。
况复诗书载，狂题愧雅言。
登燕子矶
赵公豫（宋代）

岩石著江干，扁舟依岸难。钟音清晚屿，日色下寒滩。

寺古藤萝碧，霜严木叶丹。登临殊快意，趺坐看回澜。
追凉晚步邂逅张云卿王文辅王子正三进士同行
邹浩（宋代）

巷僻门多掩，鸡豚散不收。后先携众士，笑语入汀洲。

太尉庙前面，冠芝亭上头。旷然无障碍，谁羡尔公侯。
望江亭
周邠（宋代）

沧波水上巅崔嵬，中有幽亭向水开。草色直连天色远，风声长送浪声来。

云收山脚鸡园见，潮满航头钓艇回。咫尺市廛尘不到，槛前鸥鸟自毰毸。
题草衣岩
胡寅（宋代）

石室流传一草衣，草衣消息了无违。
此山只是如如休，何向山中觅祖师。
偈六十九首
释道宁（宋代）

报慈一言。千圣不传。
即时妙会，火里生莲。
路遥知马力，岁久见人心。
黄倅内子挽诗
林希逸（宋代）

岸帻生同誉，翻经老耐嫠。能贤儿似侃，爱客母如圭。

有弟铭崔姊，何人传鲍妻。霜风吹旐去，笳咽筱塘西。
四戒示诸生 其四 戒饮酒
沈鍊（明代）

卫公陈抑戒，小子作箴文。饮酒无明德，修身有令闻。

酣宫犹反道，醉市更非群。曲孽偏伤性，壶觞不立勋。

千钟王业丧，一旦霸图分。阮籍何须羡，刘伶不足云。

清风行处散，白日坐来曛。请谢杯中物，还图阁上云。
唐隐士袁宣墓
陈大方（宋代）

茅山东北燕山前，翁仲遗墟几百年。
时有吴人来问隐，不知唐百已啼鹃。
山童解指看碑路，野衲分耕祭墓田。
厚夜肯教黄壤晓，悲风偏动夕阳天。
郡斋平望江山
岑参（唐代）

水路东连楚，人烟北接巴。山光围一郡，江月照千家。

庭树纯栽橘，园畦半种茶。梦魂知忆处，无夜不京华。
雨中花令 两色牡丹
吴湖帆（清代）

十里中央铺锦障。醉芙蓉、翠屏金掌。魏紫酣霞，姚黄染月，双带金心一样。

国色秾华欢共仰。倚阑干、殢人瑶想。禁院风披，梵宫日换，花与春旗争放。
隐静觅杉株
张孝祥（宋代）

旧闻隐静庭前柏，虎啸龙吟三十秋。我亦经营一丘壑，无根树子却须求。
挽陈同盟
张家玉（明代）

国破家亡事两伤，孤忠羡尔铁肝肠。盟心共信真豪杰，戮力同驱假犬羊。

激烈刚风生凛凛，从容正气死堂堂。独怜奇计人空老，誓报如今只子房。
送高先辈南归
徐铉（宋代）

乡国悲前事，风光属后生。名从天上得，身入故都行。

草色初裁绶，鹏飞不算程。自怜枯朽思，相送剩含情。
秋思
陆游（宋代）

三三两两戏鱼行，香饵才投去若惊。
寄与扁舟五湖客，只当远引过平生。
再过九龙岩
黄朝散（宋代）

腊尽春来气应和，丰年嘉瑞作民歌。
一杯龙洞梅花酒，□破牢愁埒太阿。
咏瑞粟 其一
周遇圣（宋代）

瑞出双莲与九芝，何如瑞粟见明时。一根异彼禾同颖，四穗多于麦两岐。

纪载简编前未有，献诸郡国事非欺。三年宰邑书成绩，悠久难磨颂德碑。
平阳四首　时予以吏部谪判平阳 其一
韩邦奇（明代）

汾水春深落晚霞，沿堤十里尽桃花。画船箫鼓游人醉，谩说风流是杜家。
二郎之官房陵作五言唐律两章送之
曹彦约（宋代）

制阃今染栋，霜台昔范模。
近书先问汝，远念早宽吾。
众论宜迁木，官常合守株。
房陵有佳处，稳稳问征涂。
送方伯吴公入觐还金陵却赴浙省
王世贞（明代）

何限朝天艗，如公五两轻。君王书上考，宴饯下承明。

不爱东胶赏，俱称召伯荣。三提长官印，十稔临安城。

草木沾恩泽，江山识姓名。官如两高峻，人比孤山清。

休汝冠裳会，留恂父老情。画熊犹缓发，竹马已先迎。

久偃扶桑𩗗，仍留下濑兵。伫看新节钺，隐隐出西京。
传妙道 本名传花枝借柳词韵
马钰（金朝）

山侗正抚，心琴仙调。蓦然想、道契仇香姓赵。愿吾官，早开悟，事皆颠倒。

匿智慧，装懵懂，咄去奸俏。便仿效、许氏庞公，全家物外，个个总了了。

清心净意，通禅明道。逍遥乐、永无忧恼。纵狂歌，任下士，闻之大笑。

笑则笑，怎知得，内貌忒好。待异日、行满功成，管决有、紫书来到。
别毛质夫省宣抚丘同知访都督张知院十韵代简
许及之（宋代）

交契三生在，违离百念休。杜门烦枉驾，力疾喜登楼。

击节听高论，持杯散暮愁。诸公争屈致，故里可淹留。

科第休云晚，行藏却自由。安边须远略，造膝待前筹。

雨泊中川屿，风帆古括州。知津君已熟，惜别我何忧。

京口留青眼，澄江正白头。或纾知己问，已负杀身酬。
送兰古春往淞江兼寄杨林寺如一庵 其一
唐之淳（明代）

访旧来京国，乘流到海濆。梵音三泖雨，香气九峰云。

业是随缘得，名因出世闻。高秋江寺别，烟草没鸥群。
如梦令·清净无为做彻
谭处端（元代）

清净无为做彻。高下休生分别。灭尽我人心，自有真师提挈。提挈。提挈。云绽家家明月。
游仙
曹炯（清代）

九天天路路迢迢，阆苑奇葩尽吐苞。忆得看时忘日暮，归来新吐挂松梢。

朝来洞口饭青精，晚侍金仙宴玉京。忆得昨宵松下坐，吐明星朗听吹笙。
不寐
苏泂（宋代）

风露凄清入敝裘，月明偏照五更头。
无衣毕竟干谁事，彻夜寒螀叫不休。
寄题郑尚明煮茶轩三首 其二
刘子翚（宋代）

鼋鼎从渠染指，曲车绝念流涎。犹有清馋未已，茶瓯日食万钱。
送郑道人归罗浮
白玉蟾（宋代）

铁作桥梁云作盖，石成楼观水成帘。
归时猿鹤烦传语，记取前回白玉蟾。
宝祐二年皇子冠二十首 其八
郊庙朝会歌辞（宋代）

兹惟阼阶，厥义有在。历阶而升，敬谨将冠。经训昭昭，邦仪粲粲。

正纚宾筵，寿考未艾。
七十作
齐己（唐代）

七十去百岁，都来三十春。纵饶生得到，终免死无因。

密理方通理，栖真始见真。沃洲匡阜客，几劫不迷人。
玉团儿 其一 双调
周邦彦（宋代）

铅华淡伫新妆束。好风韵、天然异俗。彼此知名，虽然初见，情分先熟。

垆烟淡淡云屏曲。睡半醒、生香透肉。赖得相逢，若还虚过，生世不足。
幻
钱谦贞（明代）

闭门何物窜萧墙，或有凭焉喙甚长。
海上结台空望气，水中落月漫拈光。
赤衣未必能驱豆，白石谁曾见叱羊。
窗外莫悲书大草，夜来灭烛似嵇康。
昔杯渡禅师自西域开山隐静止携五叶松来岁月
吴芾（宋代）

杯渡移从西域来，一枝五叶翠成堆。
谢师致此为吾寿，使向湖山深处栽。
寄宁海诗社诸友
顾逢（宋代）

旧有诗筒在，读来醒睡魂。
绿林多事后，白社几家存。
明月人千里，无山云一痕。
书成无便寄，心事若为论。
九效·天运
葛立方（宋代）

阴阳寒暑兮运无积，天之成岁兮顾岂一日。
羲和敲日兮声作兮璃，桂魄迎宵兮忽挂之。
流沙兮扬土，檐涔涔兮又夜雨。
严霜苦寒兮万木不花，叶底兮俄茁其芽。
星鸟星火兮四时有令，惨命阊阖兮斟酌斗柄。
三百六旬兮岁功始成，细人蠢蠢兮又岂和夫天运。
襄阳咏史 其四十六 金沙泉
李俊民（金朝）

何处山泉味最佳，从来独说有金沙。楚人遍地宜城酒，莫著淄渑诳易牙。
初日
王昌龄（唐代）

初日净金闺，先照床前暖。
斜光入罗幕，稍稍亲丝管。
云发不能梳，杨花更吹满。
饮饯徐比部宅时吴舍人李比部同集 其一
黎民表（明代）

燕京杨柳花飞日，一上春台望苑墙。词客喜同金马署，归心遥滞白云乡。

鸿疏岭峤音书断，骑绕关山别路长。𢬵醉此宵应不惜，众人空自隔殊方。
立秋日偶书
释德洪（宋代）

秋入纱厨夏簟空，颓然瘦坐一衰翁。声凉乱叶红蕉雨，香暗分丛紫菊风。

清境净缘惭独享，幽怀佳句与谁同。平生垢习消磨尽，只有文章气吐虹。
次韵梅山弟感时
陈著（宋代）

翳日腥云澒洞尘，是虽天做亦由人。
难禁老泪如囚楚，忍托空由空过秦。
风雪正培阳气脉，山林幸有岁寒身。
功名已付无何有，要及余光耕富春。
初自田盘西谷取道达静寄山庄
弘历（清代）

塞蒐馀兴托岩栖，捷径聊从西谷西。怪石吹风惊欲坠，精蓝写谷忽如迷。

施檀空切居僧望，列嶂新迎驻马题。疑是山灵酬始遇，千峰晴晦幻高低。
乐哉侯之邦兮乐哉侯之堂兮
晁补之（宋代）

乐哉侯之邦兮，封楚宫与复关。
美哉洋洋水兮，昆仑始乎并川。
桐离夫其实兮，绿竹兑于丘园。
三年庶夫有成兮，蹇吾师其永叹。
营室壁而建墉兮，参国一其可观。
涂椒丘吾驾车兮，揽予騑之啴啴。
袭予旆之悠悠兮，侯降观其于田。
春阳满其亲天兮，乃物作而芄兰。
来吾省夫在畴兮，介黍稷之有年。
侯宁般于游兮，无非事而不烦。
羌信修而好我兮，曷怀归而翩翩。
信侯邦之可乐兮，蹇携手其同行。
乐哉侯之堂兮，高门桀兮兰锜。
切云冠之峨峨兮，四牡矫兮戾止。
夜悠悠其未晨兮，纷侯庭之徒履。
云容容而承楣兮，日澹澹兮阶戺。
雨雪晛其将流兮，黄宫动乎子美。
爰俶生之煌煌兮，又尙兹夫介祉。
严若植其姣服兮，侯何须兮堂际。
进蕙峙予称觥兮，芬予席之兰茝。
朱颜忽其满堂兮，五音昌兮来会。
藐姑射之绰约兮，愿悫保而为使。
洵侯堂之可乐兮，与日月其无圮。
题谢节母篝灯课子图三首 其三
黄光照（清代）

子能有见籍胶庠，阿母颜开鬓渐霜。苦节甘临原不爽，文孙又看继青箱。
寒食日曲江
薛能（唐代）

曲水池边青草岸，春风林下落花杯。

都门此日是寒食，人去看多身独来。
溪上
李振钧（清代）

向晚溪上立，湍濑咽筝筑。暧暧夕阳昏，微微澹烟矗。

瞑色低上衣，秋籁虚振木。驱犊去遥村，归樵下层麓。

雀投灌丛栖，犬守篱根宿。故人溪北住，青苍绕松竹。

将往拟搴裳，孤彴浸寒绿。隔水试相呼，开门秉残烛。

言约诘旦来，秫穫酒新漉。独返寂无侣，山阿妨却曲。

迂折沿溪行，循涂往来熟。掉头凉月高，照我林东屋。
江南春
寇准（宋代）

杳杳烟波隔千里，白蘋香散东风起。
日落汀洲一望时，愁情不断如春水。(愁情 一作：柔情)
南湖二亭落成各书长句一首 其二 渔乡
张镃（宋代）

不负从今浦浦风，柳阴方称系疏篷。窗前细雨摊鱼网，壁上斜疏晒钓筒。

肯厌邻僧频见过，有来窠燕亦相容。甘心到老无人采，莫比当年渭水翁。
禅人并化主写真求赞
释正觉（宋代）

云横其肩，雪覆其颠。
空空养慧，兀兀忘缘。
月射珊瑚兮海发光而不夜，松生琥珀兮根拥膏而有年。
性惟平等，道法自然。
钤鎚之在握，杖拂之当拳。
豹雾披梓树之野，龙雷吼桃华之川。
云水丛林秋与老成之气韵，溪山草木春曾醖酿於风烟。
儿孙之力，学佛祖之家传；针线之关，
度龛灯之焰联。向道龙门无宿客，
而今龟鹤尽成仙。
临终诗四首 其一
董文甫（金朝）

无情丧主没钱僧，送上城南无事人。捡尽传灯无尽录，更无公案遮番新。
燕引雏·奉寄小山先辈
大食惟寅（元代）

气横秋，心驰八表快神游。词林谁出先生右？独占鳌头。诗成神谁愁，笔落龙蛇走，才展山川秀。声传南国，名播中州。
赠天柱山昕禅老
释文兆（宋代）

几年天柱居，韬光外浮世。
禅心混沌先，诗思云霞际。
山雪涤茶鐺，谿泉濯祖毳。
富德鄙利徒，贵道轻权势。
竹牖晴长开，松扉夜不闭。
霜严庭树萎，雨暴龛灯翳。
红叶遇寒烧，白头逢暖剃。
终期为近邻，清话素相契。
闻雁
庞尚鹏（明代）

有鸟有鸟刺天飞，凌风何处借高栖。朝游碧落暮四海，谁道汤高横天施。

雪深边塞五更时，洞庭云暗雨如丝。河汉一声天地晓，耻随越鸟巢南枝。

沙头明月秋偏好，芦洲曲水环蓬岛。群居不为稻粱谋，回翔肯落虞人手。

问尔常从海上来，钓徒几见鹰扬老。
程慎先尔止侍尊人游粤
周亮工（清代）

碧玉绕青萝，依亲好共过。帆回山尽见，鸥起水仍波。

秋迥邀归甚，樯危受雨多。北来何所事，满眼足干戈。
与道按田至湖山有诗凡九章次其韵 题上真宫
沈与求（宋代）

我欲款玄关，谁能供逋客。相将持綵囊，珠露满苍柏。
句 其十二
曾几（宋代）

借我以一鉴，饷公无两瓻。
孝宗皇帝挽词三首 其三
陆游（宋代）

便殿咨询早，深宫宴乐稀。欲颁传位诏，犹索未明衣。

寿损名方永，身癯国愈肥。孤臣泣陵柏，心折九虞归。
杜鸿渐
徐钧（宋代）

将相浮云了幻躯，髠缁何事效浮图。
灵州劝进无君父，投拂还能脱罪无。
拟唐塞下曲九首 其六
李昌祺（明代）

犬戎窥近塞，羽檄发精兵。不识沙场苦，焉知性命轻。

饥鹰投古垒，疲卒卧空营。日暮辕门里，愁听鼓角声。
驾蜀回
罗邺（唐代）

上皇西幸却归秦，花木依然满禁春。

唯有贵妃歌舞地，月明空殿锁香尘。
孤客
张复（唐代）

顾影萧然莫怨痴，萍踪未偶欲何之。还家梦有残镫觉，去国心惟短剑知。

杜牧踏前茶熟后，仲宣楼上日斜时。古今多少天涯恨，付与秋鸿寄所思。
与进士宋严话别
张咏（宋代）

人之相知须知心，心通道气情转深。
凌山跨陆不道远，蹑屩佩剑来相寻。
感君见我开口笑，把臂要我谈王道。
几度微言似惬心，投杯着地推案叫。
此事置之无复言，且须举乐催金船。
人生通塞未可保，莫将闲事索心田。
兴尽忽告去，挑灯夜如何。
弹琴起双舞，拍手聊长歌。
我辈本无流俗态，不教离恨上眉多。
诗酒吟
邵雍（宋代）

圣人难处口能宣，何止千年与万年。
心静始能知白日，眼明方会看青天。
鬼神情状将诗写，造化功夫用酒传。
传写不干诗酒事，若无诗酒又难言。
题野处
许棐（宋代）

数亩家园枕碧波，树桑疏处补花窠。檐低不碍儒冠入，桥矮才通钓艇过。

云笛旋裁门外竹，雨衣新织槛前莎。有时牛背看书罢，一曲春风宁戚歌。
寒梅冻雀
金幼孜（明代）

繁蕊初开满玉条，碧梢低亚影萧萧。天寒冻雀双栖稳，却怪朝来雪未消。
中秋九月行青县过九华庵访恒中和尚
高斌（清代）

运河东岸上人家，暮鼓晨钟静不哗。旧识高僧元白首，重来古不对黄花。

十年幻梦经三宿，一径清幽入九华。坐久浑忘秋夜永，半窗明月欲西斜。
九峰寺用壁间韵
张子翼（明代）

古寺周旋思更悠，十年怀抱此登游。山寻绝巘云盘阁，僧入参禅月满楼。

石磴列屏环且秀，小桥通径曲还幽。却惭无念瞿昙子，一衲传灯何所求。
咏史赠王侍御
赵孟坚（宋代）

昔有阳城子，高卧中条山。
粤从丹诏聘，职谏居朝端。
北垣七八丹，一词曾靡殚。
於中常戚戚，事以秦越看。
诤臣论一篇，见诮昌黎韩。
城日洽壶觞，视之无汗颜。
一朝天子误，鼎鼐庸雄奸。
皇皇朝野人，敢议不敢言。
城曰兹可矣，不言吾岂安。
当廷坏其麻，势若回狂澜。
臣言不可夺，臣肉所可剜。
孰谓雄猜主，天听说为还。
一鸣必惊人，朝阳之祥鸾。
一飞必冲天，北溟之鹏搏。
啾啾燕雀辈，终岁寒檐间。
君今踵其武，可想倚任专。
士习弊滋久，未易一匕痊。
遗臭偃月奸，殆今逾百丹。
利欲锢人心，深矣莫洗湔。
几新更化机，仍涩胶柱弦。
洗泥何能清，救弊应其源。
昔无起楼地，今举田连阡。
而以求善治，却行而欲前。
复有事诞衔，奋臂张虚拳。
驱虎戕良民，臧否已较然。
胶舟倚航海，恻耸忧世肩。
夷甫在晋朝，举世无几先。
卓哉辩奸论，万世一老泉。
瞽言再拜献，感愤涕泗涟。
昔有汉更生，危言扶彼颠。
皎余明寸心，不向流俗宣。
维君中流柱，屹是障百川。
向来稍诡遇，高官怀袖间。
耿介甘不售，岁寒松柏坚。
国无君子哉，缄默谁复言。
松江千顷浪，涵月金蜿蜒。
於兹送君行，商歌频扣舷。
明当重回首，晚风杨柳边。
伫希御史雨，汛扫靖幅员。
铜雀悲
谢朓（南北朝）

落日高城上。
余光入繐帷。
寂寂深松晚。
宁知琴瑟悲。
宴包二融宅
孟浩然（唐代）

闲居枕清洛，左右接大野。门庭无杂宾，车辙多长者。

是时方盛夏，风物自潇洒。五日休沐归，相携竹林下。

开襟成欢趣，对酒不能罢。烟暝栖鸟迷，余将归白社。
听曲赠赵五老四首（太仓人。名淮，字长源，
程嘉燧（明代）

纷纷酒事少心情，只办停杯斗耳明。
翻恨听时心太切，归来摹得不多声。
溧阳别成父弟兼寄远父秉文
赵蕃（宋代）

策蹇同来秋始高，肃霜于此背征袍。
别离摇落谁入句，险阻艰难卒岁劳。
好在梅花千雪树，因思我友两文豪。
莫道凶年政艰食，径须一醉办糜醪。
依韵和梅圣俞从登东楼三首
王珪（宋代）

五云扶阙对南山，风猎丹丘烧影还。
凤苔斗回天北畔，瑶台直到海中间。
漏寒锦账迟归梦，波暖金钟艳醉颜。
谁在玉楼歌未足，林梢春鸟已关关。
初夏
佚名（宋代）

樱笋方夭麦报秋，梅黄雨过水平畴。
春归欲带春风韵，枝上一声黄栗留。
思程氏父子兄弟因以寄之 其二
邵雍（宋代）

气候如当日，山川似旧时。独来还独往，此意有谁知。
送小然还乡
释法薰（宋代）

及早游方及早归，参禅须是后生时。
傍人不必轻相笑，临际元呼小厮儿。
方侍郎南灵皋得请南归
全祖望（清代）

正色立朝原不易，乞休得请更何求。早知积悃终难遂，从此馀生且自由。

硕果固应邀濩惜，晨星谁为解勾留。归家葺得平生业，儒苑文林志可酬。
寄题梵天圣果二寺兼简昭梧二上人
释智圆（宋代）

高迹将谁亲，幽栖白云中。
闲阶吐苍苔，古木生清风。
时将西竺书，讲义训来蒙。
碧云 其一
赵蕃（宋代）

碧云散舒，合且复离。皓月涌照，圆而不亏。嗟我所期，曷云不来。
送雪庵瑾禅师还山
陈傅良（宋代）

五马逢迎甚阔疎，满朝问讯近何如。
诸公极有迟留意，一日连收竟别书。
佛法盛衰千劫后，人生老壮百年余。
向来游旧今亡恙，愿得斯人尚起予。
见东阁
刘黻（宋代）

大唐诗派远，今复有唐人。
慎吐冰霜句，恐妨天地春。
闭门惟嗜古，养鹤亦甘贫。
未识孤高貌，梅花想逼真。
咏石菖蒲
释蕴常（宋代）

细水围棋石，纤纤手自移。几年离雁荡，万里到天池。

浮玉春风后，小姑烟雨时。它年怀胜绝，魂梦亦清奇。
思平泉树石杂咏一十首·泛池舟
李德裕（唐代）

桂舟兰作枻，芬芳皆绝世。只可弄潺湲，焉能济大川。
树悬凉夜月，风散碧潭烟。未得同鱼子，菱歌共扣舷。
悼亡二首 其一
张笃庆（清代）

当时和泪织璇玑，零落惟馀旧锦机。明月妆楼人寂寂，海棠庭院雨霏霏。

葳蕤不闭黄金锁，刀尺空裁白苎衣。根杀春来双燕子，画梁同宿不同归。
木兰回跸驻避暑山庄作 其二
弘历（清代）

无几何时往返周，山容紫翠斗深秋。风吹落叶如闻雨，潦尽寒潭远见洲。

点缀閒云晴晦幻，依迟别馆性情投。去时匆遽鸣征辔，揽结今应数日留。
幸白鹿观应制
沈佺期（唐代）

紫凤真人府，斑龙太上家。天流芝盖下，山转桂旗斜。

圣藻垂寒露，仙杯落晚霞。唯应问王母，桃作几时花。
徐一夔独树轩
潘时雍（明代）

潇洒幽轩面水开，轩前老树倚云栽。閒来倚杖过三市，醉后支云看百回。

风雨欲随龙化去，云霄常听鹤飞来。结邻拟共荣枯事，遮莫人知是散材。
六祖传付偈颂 其三 初祖
黄裳（宋代）

大乘气象已相扶，吾意方终道不孤。秀出五峰尘下少，中华先许到真如。
【双调】水仙子_依山傍水盖
杨朝英（元代）

依山傍水盖茅斋，旋买奇花赁地栽。深耕浅种无灾害，学刘伶地便埋，促光
阴晓角时牌。新酒在槽头醉，活鱼向湖上买，算天公自有安排。
雪晴天地一冰壶，竟往西湖探老逋。骑驴踏雪溪桥路，笑王维作画图，拣梅
花多处提壶。对酒看花笑，无钱当剑沽，醉倒在西湖。
寿阳宫额得魁名，南浦西湖分外清。横斜疏影窗间印，惹诗人说到今，万花
中先绽琼英。自古诗人爱，骑驴踏雪寻，忍冻在前村。
闲时高卧醉时歌，守己安贫好快活。杏花村里随缘过，胜尧夫安乐窝，任贤
愚后代如何。失名利痴呆汉，得清闲谁似我，一任他们外风波。
六神和会自安然，一日清闲自在仙。浮云富贵无心恋，盖茅庵近水边，有梅
兰竹石萧然。趁村叟鸡豚社，随斗牛儿沽酒钱，直吃到月坠西边。
黄金散尽学风流，学得风流两鬓秋。笑煞那看钱奴枉了干生受，我觑荣华似
水上沤，则不如趁中年散诞优游。斟绿酒低低的劝，红妆慢慢的讴，醉时节锦
被里舒头。
灯花占信又无功，鹊报佳音耳过风。绣衾温暧和谁共？隔云山千万重，因此
上惨绿愁红。不付能博得个团圆梦，觉来时又扑个空，杜鹃声又过墙东。　自足
杏花村里旧生涯，瘦竹疏梅处士家。深耕浅种收成罢，酒新ド鱼旋打，有鸡
豚竹笋藤花。客到家常饭，僧来谷雨茶，闲时节自炼丹砂。　东湖所见
东风深处有娇娃，杏脸桃腮鬓似鸦。见人羞行入花阴下，笑吟吟回顾咱，惹
诗人纵步随他。见软地儿把金莲印，唐土儿将绣底儿踏，恨不得双手忙拿。
正月二十五日以小疾在告作三绝是日苦寒
张耒（宋代）

见说樱桃已烂开，坐愁风雨苦相催。
自怜华发伤春客，两见飞花未放回。
宿锦石岩寺
李达（明代）

丹崖赭壁雨初收，飞瀑千寻白练净。半天凿出石窟寺，树掩红栏翠相映。

梦觉关款蜂房开，喷玉泉揭珠帘迸。暮投锦石洞天宿，僧毡已拂粗粝硬。

洞外玉龙犹未奇，洞中老蛟欲翔泳。四时鳞鬣穷怪变，七襄杼轴徒争竞。

夜深不寐坐脩廊，联句犹能遣馀兴。乌云未散月半出，影落梧桐挂明镜。

锦江浊流污不得，春草蛙鸣声自盛。却笑人间一癖王，于有佛处犹不敬。
以莲心茶送江倅报以剥虾佳句
虞俦（宋代）

十指纤纤笋透芽，满盘红玉剥须虾。慇勤念我须分饷，更问邻家酒得赊。
天仙子
卢挚（元代）

半额淡妆鸾影翠。约略玉人新病起。碧彝金雀暗香来，凭竹几。

薰沉水。诗在静华春梦里。

羞涩蜡痕无意味。尽纵绛英争妩媚。中州风韵到南枝，归颖计。

纫兰佩。日暮对花愁欲醉。
江城
张耒（宋代）

江城寒食近，风雨作轻寒。
花落已可惜，春衣犹怯单。
畏人成不出，已老自无欢。
沽酒金明道，回头十五年。
金缕曲 其一 乙亥元日，时在鼎州
易顺鼎（清代）

又到今年矣。甚流光、暗中吹过，东风似水。脱了青衫还戏彩，春在寿萱花里。

听爆竹声声不止。笑捧一卮为母寿，倩屠苏、净把愁肠洗。

饮此者，大欢喜。

梅花算个真知己。任终朝断风残雪，闭门而已。阿父天涯携弟妹，怅望二千余里。

想寂寞应无异此。骨肉无端分五处，猛思量、旧恨重提起。

倦且坐，乌皮几。
送孜生
刘敞（宋代）

遭遇爵位轻，治平进取难。不见明经士，白首成一官。

怜尔吾家驹，学问知所安。得名万众中，奋迅生羽翰。

天子临广廷，公卿肃衣冠。传呼署甲乙，谁不倾目观。

我时忝陪侍，趋拜玉座前。鄂秀莩亦荣，不自知欣欢。

勿言势尚卑，无以地固寒。鸾凤曾棘栖，蛟龙亦泥蟠。

孟轲称三乐，富贵不与焉。恨我不如尔，千钟益悲叹。

奈何方远别，浩荡江湖间。临分岂自胜，流涕空汍澜。
耕乐诗四首
袁甫（宋代）

优游无事只耕田，顾我归耕子已先。
可但千仓良足乐，不收一粒亦欣然。
谒金门·江水绿
赵师侠（宋代）

江水绿。江山数峰如簇。唤渡小舟来岸北。笋舆行太速。素艳窗纱笼玉。埠负看花心目。今夜知他何处宿。断魂沙路曲。
李公择山房
孔武仲（宋代）

石磴不容步，乔林森回还。
闻昔有威凤，养羽留此山。
乘此去翱翔，得意今不还。
余音落何处，尚在云泉间。
陈迹虽可寻，飞辙谁能攀。
风不鸣条
王甚夷（唐代）

圣日祥风起，韶晖助发生。蒙蒙遥野色，袅袅细条轻。

荏弱看渐动，怡和吹不鸣。枝含馀露湿，林霁晓烟平。

缥缈春光媚，悠扬景气晴。康哉帝尧代，寰宇共澄清。
蜀中言怀
王適（唐代）

独坐年将暮，常怀志不通。有时须问影，无事却书空。

弃置如天外，平生似梦中。蓬心犹是客，华发欲成翁。

迹滞魂逾窘，情乖路转穷。别离同夜月，愁思隔秋风。

老少悲颜驷，盈虚悟翟公。时来不可问，何用求童蒙。
送谢师直秘丞通判莫州兼寄张和叔
梅尧臣（宋代）

河湟宿兵地，劲勇天下闻。
侵疆古甚炽，薄伐诗所云。
往今势且异，利害理颇分。
远以塘设险，遂轻甲屯云。
昔传尝胆国，能破怒蛙军。
越虽隔大江，吴遭若枯焚。
实由持阻懈，抉目悲伍员。
夫子负美才，议论高不群。
况有令兄弟，今亦贰河汾。
助守戒不虞，慎勿倚和獯。
张侯为刺史，大族独此君。
法明而不苛，可共饰以文。
戈宇清上舍便面
孙绪（明代）

家住清江边，来往江上路。扁舟惯风雨，清流爱情素。

种竹满江浒，大半裁渔具。垂竿蛟龙长，横笛沧浪度。

平生济川心，付彼沙头鹭。闻说东海上，昏昏气成雾。

留取丝纶手，终与鳌鲸遇。朝出江头渔，暮出江头渔。

朝暮此中事，自有周王书。
君莫舞
王士熙（元代）

兽环鱼钥开九门，长刀闪月如云屯。军中置酒毛发立，楚汉瞋目争乾坤。

楯上切肉衫血涴，白璧入手玉斗破。悲风烈日吹秦声，赤龙将飞沐猴卧。

项庄项庄君莫舞，以力取人天不与。明珠美女弃若遗，谁遣骊山作焦土。

战旗高高日向曛，天空云散犹待君。汉王夜走灞上路，纪信成灰范增去。
招高菊涧
许棐（宋代）

归买秦溪屋一间，才如都下僦楼宽。门前养草如花赏，壁上黏碑当画看。

自改旧诗多未稳，独斟新酒不成欢。髯仙只在渊明宅，泥泞相邀寸步难。
自题小像集唐十二首 其十
瞿士雅（清代）

芳草青青古渡头，绵春历夏复经秋。

堪嗟世事如流水，便挈琴尊上叶舟。

每愧陋容劳刻划，也须图画取风流。侬家自有麒麟阁，何必长从七贵游。
垫江县
范成大（宋代）

青泥没髁仆频惊，黄海平桥马不行。
旧雨云招新雨至，高田水入下田鸣。
百年心事终怀土，一日身谋且望晴。
休入忠州争米市，暝鸦同宿垫江城。
谢宇文正甫惠砚
李流谦（宋代）

一砚能令一生足，感君投赠重金玉。
人言当为文字祥，夜夜灯花寒吐粟，
提携不到白玉除，安能细碎笺虫鱼。
为君试草大鹏赋，九万里风生须臾。
次韵沈陶庵题有竹庄
张渊（明代）

爱汝石田茅屋好，依然风物似斜川。
白蘋洲渚沧江外，红树园斜夕照边。
艇子打鱼偏趁月，山童洗药每临泉。
老夫欲问东家住，分取瓜畴数亩烟。
溪晴独钓
李处权（宋代）

霁景如发蒙，幽人事临眺。
山明乍开屏，水净新拭照。
百年能几醉，万事付一笑。
纶巾称芒屩，持竿坐窈窕。
勿谓吾钩直，我意不在钓。
独鹤何处来，寒云发清叫。
乃以闻天声，和此登皋啸。
我亦遗世人，与尔岂殊调。
念奴娇（熙春台宴同官）
王迈（宋代）

层台云外，阅古今、多少兴衰成败。老木千章，若个是、南国甘棠遗爱。群籁号风，繁阴蔽日，有此清凉界。宾朋在坐，朗然心目明快。

更向会景亭前，登高吊古，此景何人会。岁岁春来春又去，独有灵台春在。早稻炊香，晚禾摇穗，管取三登泰。酿成春酒，把杯行乐须再。
水调歌头（寿黄殿护母）
王迈（宋代）

天上一灯满，引起万灯明。不知今夕何夕，平地有蓬瀛。西母瑶池称寿，南守锋车催观，二美一时并。一点魁星现，长侍老人星。

心事好，天与寿，鬓长青。不将钟鼎为乐，念念在朝廷。此母宜生此子，须有医时良策，寿国福苍生。子自坐黄阁，母自课黄庭。
诮胡同巡
华岳（宋代）

岳昔游时卿，兄尝过敝庐。
扪心论事业，耐久良非虚。
岳今隶城旦，气象诚惨舒。
{上髟下亢}黥塞粪壤，敢辱长者车。
尝闻古人交，穷达无亲疏。
富贵不相忘，有终还有初。
与兄三载别，无日不引裾。
中间喜一见，欣慰云何如。
相去天一涯，云涛疏雁鱼。
忽闻夙驾回，喜色喧门闾。
相闻即相别，厥意良踌躇。
尝闻郢中人，结客于樵渔。
又闻淮南王，受德行刑余。
岳既不自检，失身堕籧篨。
壮士视一死，其犹尔欷嘘。
势分已霄壤，孤托难相於。
愿兄此召还，巍然奉中除。
前岩与西阁，谈笑看连茹。
或过赵可父，为岳声起居。
薰风有良便，当拜平安书。
往河阳宿峡陵寄李侍御
孟郊（唐代）

莫天寒风悲屑屑，啼鸟绕树泉水噎。行路解鞍投古陵，苍苍隔山见微月。

鸮鸣犬吠霜烟昏，开囊拂巾对盘飧。人生穷达感知己，明日投君申片言。
杂曲歌辞。簇拍陆州
佚名（唐代）

西去轮台万里馀，故乡音耗日应疏。

陇山鹦鹉能言语，为报闺人数寄书。
过故宋
骆宾王（唐代）

旧国千年尽，荒城四望通。云浮非隐帝，日举类游童。

绮琴朝化洽，祥石夜论空。马去遥奔郑，蛇分近带丰。

池文敛束水，竹影漏寒丛。园兔承行月，川禽避断风。

故宋诚难定，从梁事未工。唯当过周客，独愧吴台空。
燕居十六首
彭龟年（宋代）

事以义为本，尤须礼作舆。
有时当致曲，切勿背吾初。
忆瑶姬
曹组（宋代）

雨细云轻，花娇玉软，於中好个情性。争奈无缘相见，有分孤零。香笺细写频相问。我一句句儿都听。到如今，不得同欢，伏惟与他耐静。

此事凭谁执证。有楼前明月，窗外花影。拚了一生烦恼，为伊成病。祗恐更把风流逞。便因循、误人无定。恁时节、若要眼儿厮觑，除非会圣。
万年欢 寿熊尚友
熊上达（宋代）

春管方中，正良辰馀五，韶光明媚。晓见非烟佳气，满堂融溢。

学语儿童喜色。庆间世、悬弧此日。休言未、结组弹冠，不劳戏傲泉石。

生平服膺道德。看名高谷口，年齐箕翼。况有宁馨，已报月宫消息。

只这谁人似得。且莫惜、高张华席。应须拚、明日扶头，尽教金盏频侧。
金缕曲 题桃花扇乐府
易顺鼎（清代）

亡国谈风雅。莽乾坤、风云破碎，飞龙战野。天子无愁行乐耳，如此江山都舍。

谁救尔儿孤妇寡。莺燕飘零烟月死，剩孤臣、骨冷梅花下。

谱一曲，泪如泻。

小朝廷事堪悲咤。算平分一行歌舞，两行戎马。生死江南同醉梦，苦被桃花误也。

红泪向扇头偷洒。中有美人才子恨，付乌丝、并作沧桑写。

侬是唤，奈何者。
游海珠寺
刘克正（明代）

玲珑光四壁，宝刹兀中流。佛灯明岭树，渔笛起沙鸥。

山耸连云出，江空带月浮。登临追胜赏，疑是武陵游。
挽陈逸峰
成鹫（清代）

读尽天下书，胸中无一字。学究解谈禅，心空先及第。

前有陈尊解，后有陈居士。两采合一赛，非同亦非异。

在家如出家，在世如出世。童心壮志等前尘，慧业文人任游戏。

儒冠挽取桦皮冠，制义还他第一义。脚跟踏破不二门，闻薰直入三摩地。

自从亲见作家来，诸方拭目推宗雷。灵山一会俨然在，睹史陀天首重回。

大笑出门留不住，分明记得来时路。青云双塔锁千松，种松道者今何去。

珍重毗耶久默人，留得帆园末后句。三生石上好重来，相逢更有商量处。
姑苏杂咏 练渎
高启（明代）

吴越水为国，行师利舟战。
夫差开此河，艅艎试亲练。
十万凌潮开，材比佽飞健。
鼓棹激风涛，扬舲逐雷电。
当时意气盛，谓已无句践。
鸥避去沙洲，龙愁闭渊殿。
恃强非伯图，倏忽市朝变。
台上失娇姿，泉间掩惭面。
至今西山月，恨浸秋一片。
犹有网鱼人，时时得沉箭。
雪夜
吴泳（宋代）

云蒸黄野润，月莹皓庭清。
夜静悄人迹，溪流皆雪声。
帐吹灯彩暗，炉扑光花明。
遥想鸡人误，鸣歌报六更。
上元不出
苏辙（宋代）

春寒未脱紫貂裘，灯火催人夜出游。
老厌歌锺空命酒，病嫌风露怯登楼。
拥怉坐睡曾无念，结客追欢久已休。
试问西邻传法老，此时情味似侬不。
病中作二首 其二
陆游（宋代）

牧羊知治民，解牛得养生。一理傥造微，何事不可明。

我老抱病久，颇窥古人情。唐尧授四时，帝道所以成。

周家七百年，王业本农耕。造端无甚奇，至今称太平。

人生正如此，默默要无营。心君但高拱，万物安能撄。
重阳忆利坚弟
林廷模（明代）

去年黄花开，共赏重阳节。高堂传萸觞，兄弟同欢色。

今年复重阳，弟兮竟何适。光阴瞬息间，世事幽明隔。

有酒不见君，使我肝肠裂。对酒歌且哀，歌竟泪亦竭。
杂咏一百首 其一○○ 柳家婢
刘克庄（宋代）

忽见牙郎态，吁嗟悔失身。不虞小婢子，曾是柳家人。
盘车图
欧阳修（宋代）

浅山嶙嶙，乱石矗矗，
山石硗聱车碌碌。山势盘斜随涧谷，
侧辙倾辕如欲覆。出乎两崖之隘口，
忽见百里之平陆。坡长◇峻牛力疲，
天寒日暮人心速。杨褎忍饥官太学，
得钱买此才盈幅。爱其树老石硬，
山回路转，高下曲直，
横斜隐见，妍媸向背各有态，
远近分毫皆可辨。自言昔有数家笔，
画古传多名姓失。後来见者知谓谁，
乞诗梅老聊称述。古画画意不画形，
梅诗咏物无隐情。忘形得意知者寡，
不若见诗如见画。乃知杨生真好奇，
此画此诗兼有之。乐能自足乃为富，
岂必金玉名高赀。朝看画，
暮读诗，杨生得此可不饥。
宁宗郊祀二十九首 尚书彻豆用《熙安》。
郊庙朝会歌辞（宋代）

兰豆既升，簠簋既登。礼备俎实，飨贵牲𦞪。时乃告彻，器用毕兴。

祚我皇基，介福是膺。
春兴七首
白玉蟾（宋代）

晓日激昂山吐雾，东风从臾水生波。
燕才邂逅莺相款，花自将迎蝶见过。
苏州十咏其八·伍相庙
范仲淹（宋代）

胥也应无憾，至哉忠孝门。
生能酬楚怨，死可报吴恩。
直气海涛在，片心江月存。
悠悠当日者，千载祗惭魂。
入梅
陆游（宋代）

今年入梅日，云脚垂到地。
芬香小麦面，展转北窗睡。
甲夜闻雨小，起拜造物赐。
三登于此卜，一饱可坐致。
语儿高尔囷，戒妇丰尔馈。
击壤歌太平，门无督租吏。
寄送于去非三首
赵蕃（宋代）

假馆我多暇，驱车君苦忙。
近时成契阔，远去益凄凉。
闻说催归骑，何由把别觞。
归心擢章贡，远目溯沅湘。
南乡子
朱敦儒（宋代）

风雪打黄昏。别殿无人早闭门。拜了天香罗袖冷，低颦。催灭银灯解绣裙。

金鸭卧残薰。看破屏风数泪痕。回首昭阳天样远，销魂。又过梅花一番春。
次单君范袖来汪西皋所譔咏秋十章以示因和之
陈著（宋代）

自古年年自有秋，悲秋元只是閒愁。
感时只有长庚子，说到衣冠成古邱。
颂古六十二首 其四十三
释清远（宋代）

奉君三顿曲周遮，屈辱云门老作家。渡水穿云五湖客，欲将何物当生涯。
初自径山归述古召饮介亭以病先起
苏轼（宋代）

西风初作十分凉，喜见新橙透甲香。
迟暮赏心惊节物，登临病眼怯秋光。
惯眠处士云庵里，倦醉佳人锦瑟旁。
犹有梦回清兴在，卧闻归路乐声长。
三闾庙
汪遵（唐代）

为嫌朝野尽陶陶，不觉官高怨亦高。
憔悴莫酬渔父笑，浪交千载咏离骚。
虎牙行（虎牙在荆门之北，江水峻急）
杜甫（唐代）

秋风欻吸吹南国，天地惨惨无颜色。洞庭扬波江汉回，

虎牙铜柱皆倾侧。巫峡阴岑朔漠气，峰峦窈窕谿谷黑。

杜鹃不来猿狖寒，山鬼幽忧雪霜逼。楚老长嗟忆炎瘴，

三尺角弓两斛力。壁立石城横塞起，金错旌竿满云直。

渔阳突骑猎青丘，犬戎锁甲闻丹极。八荒十年防盗贼，

征戍诛求寡妻哭，远客中宵泪沾臆。
岁首书事
陆游（宋代）

扶持又度改年时，耄齿侵寻敢自期。
中夕祭余分餺飥，犁明人起换锺馗。
春盘未抹青丝菜，寿斝先酬白发儿。
闻道城中灯绝好，出门无日叹吾衰。
秋日古兰花十首
方回（元代）

玉露金风喜乍凉，紫茎绿叶荐秋芳。
今年最好中秋月，更着秋兰月下香。
矮斋杂咏二十首·忆西湖
华岳（宋代）

十年南国叹徘徊，一片乡心拨不开。
应是西湖花柳问，风流何事未归来。
宫词
宋白（宋代）

乐府新呈按舞图，教时仍遗促功夫。
梨园辫子知天意，月五楼前欲大酺。
元宫词（一百三首）
朱有燉（明代）

大安楼阁耸云霄，列坐三宫御早朝。
政是太平无事日，九重深处奏箫《韶》。
和刘后村梅花百咏
方蒙仲（宋代）

老天机轴无停手，忙织千葩染万红。
惟有一冬闲岁月，梅花专局不分功。
去岁五月二十八日发雪锦亭以六月旦谒富池而
岳珂（宋代）

去年今日富池头，浩荡风烟卷雪楼。
湖海百年双鬓老，荆扬两地一萍浮。
河斜左界流清夜，云密西郊望有秋。
通塞随时何必问，明朝又放溧阳舟。
和王定国
秦观（宋代）

峥嵘岁月徂，物色莽於邑。
欢言公子至，坐失百忧集。
宵箔蕙烟横，寒炮玉脂泣。
勉旃决南图，荷华行满隰。
和偶书
赵抃（宋代）

古人胸臆赋才多，醒自冥搜醉自哦。今日淮山且诗酒，不劳贤否问谁何。
钓台
徐搢珊（清代）

游鲤山前古钓台，濒溪方石衬苍苔。欲将经济酬初志，故向烟波到老来。

熊梦早通真命主，鹰扬合展济时才。姬周八百年天下，却赖持竿一叟开。
杨仲仁为梅返魂有诗因次其韵
胡仲弓（宋代）

谢娥羌管徒浪说，东君造化何容私。
更得孤根有所托，终有结果调羹时。
郴江百咏并序·南塔寺
阮阅（宋代）

江岸南峰对石城，僧房高在乱云层。
台前天阔秋多月，塔上风微夜有灯。
送门人欧阳秀才游江西
梅尧臣（宋代）

客心如萌芽，忽与春风动。
又随落花飞，去作西江梦。
我家无梧桐，安可久留凤。
凤巢在桂林，乌哺不得共。
无忘桂枝荣，举酒一以送。
水调歌头·草涨一湖绿
葛长庚（宋代）

草涨一湖绿，天四山青。这千年里，几多兴废不容声。无分貂金里玉，不梦歌钟食鼎，何处有车旌。便念旌阳剑，枉自染蛟腥。生诸葛，少马援，尚云萍。醉乡日月，飘然身世付刘伶。知道东门黄犬，不似西山白鹭，风月了平生。起来忽清啸，惊落夜潭星。
小垂手
许及之（宋代）

醉里忘形客，山中化石仙。翻同醒酒伴，作对媚平泉。
严陵钱君瑞醉中索题环秀楼诗
唐桂芳（明代）

何当携眼玩环碧，十二烟螺浮几席。主翁读书楼上头，半捲疏帘衔晓日。

清光散入骨髓寒，翠影长凝鬓毛湿。几回挂笏度閒云，一鸟不鸣春寂寂。
秋感
王嗣晖（清代）

瑟瑟江头枫树丹，芦花吹尽笛声残。愁经病后心逾淡，诗入秋天意更寒。

断续繁砧催野渡，萧疏木叶响雕栏。乱山叠叠斜阳里，剩有归鸿天际看。
题赵子昂松石修篁图
贝琼（元代）

白发王孙老蓟门，逢人只说山中趣。酒酣落笔有天机，写作阴中百年树。

一株偃蹇龙蛇影，绕屋风声三伏冷。流脂入地成虎魄，死骨经雷缩人瘿。

森森竹石俱苍然，一日坐我天姥前。王孙跨鹤归何年，山空月明啼杜鹃。